INTUCH แมวอ้วนเริ่มผอม
ยุคหนึ่ง หลายปีต่อเนื่อง บริษัท อินทัช โฮลดิ้งส์ จำกัด (มหาชน) หรือ INTUCH ได้ชื่อว่าเป็นยบริษัทโฮลดิ้งที่มีอัตรากำไรสุทธิสูงที่สุดระดับหัวแถวมายาวนานในตลาดหุ้นไทย ชนิดที่ทำให้นักลงทุนที่ถือหุ้น นอนตาหลับด้วยดีเสมอมา ไม่ว่าจะผ่านร้อน ผ่านหนาวมากน้อยแค่ไหน ...เพราะผลตอบแทนในเงินลงทุน ไม่ว่าส่วนต่างราคาหุ้น หรือ เงินปันผล (ที่มีนโยบายปันผล 100%) ล้วนอะร้าอร่ามเหลือเกิน
7 ก.พ. 2560

แฉทุกวัน ทันเกมหุ้น
 
ยุคหนึ่ง หลายปีต่อเนื่อง บริษัท อินทัช โฮลดิ้งส์ จำกัด (มหาชน) หรือ INTUCH ได้ชื่อว่าเป็นยบริษัทโฮลดิ้งที่มีอัตรากำไรสุทธิสูงที่สุดระดับหัวแถวมายาวนานในตลาดหุ้นไทย ชนิดที่ทำให้นักลงทุนที่ถือหุ้น นอนตาหลับด้วยดีเสมอมา ไม่ว่าจะผ่านร้อน ผ่านหนาวมากน้อยแค่ไหน …เพราะผลตอบแทนในเงินลงทุน ไม่ว่าส่วนต่างราคาหุ้น หรือ เงินปันผล (ที่มีนโยบายปันผล 100%) ล้วนอะร้าอร่ามเหลือเกิน
ถือเป็นหุ้น “แมวอ้วน” ที่วางใจได้เสมอมา
จากนี้ไป….ไม่เหมือนเดิมอีกแล้ว …จากที่เคยเป็นหุ้นสุดยอดแห่งความปลอดภัย กลายเป็นหุ้นที่เริ่มมีความเสี่ยงเข้ามาเจือปนมากขึ้น
เหตุผลก็ง่ายนิดเดียว..บริษัทลูกใต้ร่มธง เริ่มทำกำไรไม่ได้ดีเหมือนเดิมอีกแล้ว เนื่องจากการแข่งขันที่เข้มข้นมากยิ่งขึ้น
เริ่มตั้งแต่งบการเงินสิ้นงวด 2559 ของบริษัท ไทยคม จำกัด (มหาชน) หรือ THCOM ผู้ให้บริการดาวเทียมไทย แจ้งว่า มีรายได้จากการขายและการให้บริการรวมทั้งสิ้น 11,517 ล้านบาท ลดลง 7.5% จากปี 2558 จากการลดลงของรายได้จากธุรกิจดาวเทียมและธุรกิจอินเทอร์เน็ตและสื่อประกอบกับต้นทุนและค่าใช้จ่ายที่เกี่ยวข้องกับดาวเทียมไทยคม 8 ซึ่งเริ่มให้บริการในช่วงต้นไตรมาส 3 ของปี 2559 ปรับตัวเพิ่มขึ้น ..ทำให้กำไรที่เป็นของบริษัทลดลงเหลือแค่ 1,612 ล้านบาท (คิดเป็น 1.47 บาทต่อหุ้น) ลดลง 24.0% 
ขณะเดียวกัน “วัวที่ให้น้ำนมเป็นทองคำ” อย่างบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ก็รายงานกำไรสุทธิไตรมาส 4/59 ที่ 6.47 พันล้านบาท ลดลง 40% จากระยะเดียวกันปีก่อน (กำไรนี้ รวมเอารายการพิเศษเช่น กำไรจากอัตราแลกเปลี่ยน 6 ล้านบาท และผลประโยชน์ทางภาษี 835 ล้านบาทไว้ด้วย)…ซึ่งหากไม่รวมกำไรพิเศษ จะมีกำไรอยู่ที่ 5.63 พันล้านบาท ลดลง 47%

กำไรที่ลดลงในไตรมาสสี่ ทำให้กำไรสุทธิตลอดปี 2559 ของ ADVANC เหลืออยู่แค่ 3.07 หมื่นล้านบาท ลดลง 21.6% จากปี 2558
กำไรลดยังไม่หนำ เพราะ ADVANC ประกาศทำการปรับนโยบายการจ่ายเงินปันผลเป็นจ่ายไม่ต่ำกว่า 70% (จากเดิม 100%) ของกำไรสุทธิ โดยมีผลตั้งแต่ปี 2560 เป็นต้นไป…เรียกว่ามีผลทันที
ข้ออ้างของการจ่ายปันผลในสัดส่วนที่ลดลง ระบุว่า “บริษัทมุ่งมั่นในการสร้างการเติบโตของธุรกิจในระยะยาว และส่งมอบผลตอบแทนแก่ผู้ถือหุ้นมาอย่างสม่ำเสมอต่อเนื่อง จึงให้ความสำคัญต่อการรักษาสถานะทางการเงินให้แข็งแกร่งและมีความคล่องตัวเพื่อสร้างการเติบโตในอนาคต ..”หมายความว่า เงินปันผลที่ INTUCH จะได้รับจาก ADVANC จะลดลงอย่างมีนัยสำคัญ
ในส่วนของบริษัทลูกอีกรายที่พอจะมีกำไรเติบโตดูดี แม้จะมีขนาดเล็ก คือ บริษัท ซีเอส ล็อกซอินโฟ จำกัด (มหาชน)             หรือ CSL ยังมีการเติบโตจากการขยายการให้บริการอินเทอร์เน็ตความเร็วสูงตามคอนโดมิเนียมโดยมีจำนวนฐานลูกค้า ณ สิ้นปี 2559 อยู่ที่ 10,620 ราย เพิ่มขึ้นถึง 134.6% จาก ณสิ้นปี 2558 รวมถึงรายได้ด้านไอซีทีจากการให้บริการศูนย์ข้อมูลคอมพิวเตอร์ (Internet Data Center) ยังคงเติบโตเนื่องจากการเติบโตของฐานลูกค้าใหม่ในกลุ่มลูกค้าองค์กร…..แต่ก็ยังกำไรลดอยู่ดี เหลือแค่ 404 ล้านบาท ลดลง 4% จากปีก่อน ที่มีกำไรสุทธิ 420 ล้านบาท
กำไรของบริษัทลูกที่ลดลง และการจ่ายปันผลที่มีสัดส่วนลดลง กระทบถึงกำไรสุทธิของบริษัทโฮลดิ้งอย่าง INTUCH อย่างเลี่ยงไม่พ้น…แม้จะมีเหตุผลและเข้าใจได้ ก็ไม่ใช่เรื่องน่ายินดี
ลูกผ่ายผอมลง ผ่ายผอมลง แม่ก็ย่อมจะยิ่งผอมกว่า…แต่ผิดคาด แม่กลับอ้วนขึ้น…ด้วยวิธีพิเศษ
ดังนั้น คำแนะนำของนักวิเคราะห์ที่ลดน้ำหนักการลงทุนใน INTUCH จึงมีเหตุมีผลไปด้วย ไม่ใช่การซ้ำเติม..แต่เป็นการทำหน้าที่ส่งสัญญาณเตือนภัยให้นักลงทุนรับทราบ
ราคาหุ้น INTUCH ล่าสุดอยู่ที่ระดับ 53.50 บาท จึงมีโอกาสร่วงลงไปใต้ 50 บาท ได้ไม่ยากนัก …เพราะกำไรที่ได้เพิ่มขึ้นมาจากวิศวกรรมการเงิน จากซากของ ITV
ยุคทองของแมวอ้วน กำลังผ่านพ้นไป…ชั่วคราว หรือถาวร ยังไม่ชัดเจน
“อิ อิ อิ”